Document ID: 32008D0489

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Ιουνίου 2008
σχετικά με προσωρινά μέτρα προστασίας από την εξάπλωση του Bursaphelenchus xylophilus (Steiner et Buhrer) Nickle et al. (νηματώδους σκώληκα των κωνοφόρων) στην Πορτογαλία
[κοινοποιηθείσα υπό τον αριθμό Ε(2008) 3312]
(2008/489/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 5,
Εκτιμώντας τα ακόλουθα:
(1)
Σύμφωνα με την απόφαση 2006/133/ΕΚ της Επιτροπής, της 13ης Φεβρουαρίου 2006, με την οποία απαιτείται από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al. (νηματώδους σκώληκα των κωνοφόρων - ΝΣΚ) όσον αφορά περιοχές της Πορτογαλίας, εκτός εκείνων στις οποίες διαπιστώθηκε ότι δεν έχει εμφανιστεί (2), η Πορτογαλία εφαρμόζει σχέδιο εκρίζωσης κατά της εξάπλωσης του νηματώδους σκώληκα των κωνοφόρων.
(2)
Η Πορτογαλία εξέδωσε υπουργικό διάταγμα (Portaria αριθ. 358/2008 της 12ης Μαΐου 2008), το οποίο απαγορεύει τη μεταφορά ευπαθούς ξυλείας και ευπαθών φυτών εκτός της ηπειρωτικής Πορτογαλίας, εκτός εάν η ξυλεία έχει υποστεί θερμική επεξεργασία και τα φυτά έχουν δεόντως επιθεωρηθεί.
(3)
Η Πορτογαλία υπέβαλε στην Επιτροπή σχέδιο έρευνας, όπως προβλέπεται στο άρθρο 4 δεύτερο εδάφιο της απόφασης 2006/133/ΕΚ, για το σύνολο του πορτογαλικού εδάφους. Η πρόταση συζητήθηκε στη μόνιμη φυτοϋγειονομική επιτροπή στις 26-27 Μαΐου 2008. Ωστόσο, με βάση τα συμπεράσματα της εν λόγω επιτροπής, η Επιτροπή δεν ενέκρινε το σχέδιο, λόγω ανεπαρκούς έντασης της παρακολούθησης.
(4)
Η Πορτογαλία ενημέρωσε την Επιτροπή, στις 5 Ιουνίου 2008, σχετικά με τον εντοπισμό νέων κρουσμάτων ΝΣΚ κατόπιν έκτακτης έρευνας εκ μέρους των πορτογαλικών αρχών εκτός από την ετήσια έρευνα, στο τμήμα της Πορτογαλίας όπου είχε διαπιστωθεί μέχρι τώρα ότι δεν είχε εμφανιστεί ο ΝΣΚ.
(5)
Από την αποστολή επιθεώρησης του Γραφείου Τροφίμων και Κτηνιατρικών Θεμάτων, από 2 έως 6 Ιουνίου 2008, διαπιστώθηκε ότι τα διαθέσιμα στοιχεία δεν επαρκούν για να επιβεβαιωθεί ότι υπάρχουν στην Πορτογαλία περιοχές απαλλαγμένες από το ΝΣΚ. Επιπλέον, τα κοινοτικά και τα εθνικά μέτρα δεν εφαρμόζονται πλήρως.
(6)
Ως εκ τούτου, τα μέτρα που έχουν ληφθεί μέχρι τώρα κρίνονται ανεπαρκή και δεν μπορεί πλέον να αποκλειστεί πλήρως ο κίνδυνος εξάπλωσης του ΝΣΚ εκτός Πορτογαλίας, λόγω της μεταφοράς ευπαθούς ξυλείας και φλοιού και ευπαθών φυτών. Επίσης, προς το παρόν, πρέπει να επιτρέπεται στα κράτη μέλη εκτός της Πορτογαλίας, να ελέγχουν τις μεταφορές προς το έδαφός τους ευπαθούς ξυλείας και φλοιού και ευπαθών φυτών προερχομένων από όλα τα τμήματα της Πορτογαλίας.
(7)
Λόγω της πρόσφατης αύξησης των κρουσμάτων ΝΣΚ στην Πορτογαλία πρέπει, το ταχύτερο δυνατόν, να ληφθούν μέτρα για την προστασία του εδάφους άλλων κρατών μελών από το ΝΣΚ και των εμπορικών συμφερόντων της Κοινότητας έναντι τρίτων χωρών. Οι μεταφορές ευπαθούς ξυλείας και φλοιού και ευπαθών φυτών από την Πορτογαλία σε άλλα κράτη μέλη και τρίτες χώρες πρέπει να απαγορεύονται, εκτός αν το εν λόγω υλικό έχει υποβληθεί σε κατάλληλη επεξεργασία ή, όσον αφορά τα φυτά, σε κατάλληλη επιθεώρηση. Επομένως, οι απαιτήσεις για μεταφορές ευπαθούς ξυλείας και φλοιού και ευπαθών φυτών από οριοθετημένες περιοχές προς περιοχές στην Πορτογαλία, εκτός των οριοθετημένων περιοχών, ή προς άλλα κράτη μέλη, πρέπει να επεκταθούν για όλες τις μεταφορές από την Πορτογαλία προς άλλα κράτη μέλη και τρίτες χώρες. Η ιχνηλασιμότητα πρέπει να εξασφαλίζεται με την επισύναψη του φυτοϋγειονομικού διαβατηρίου ή του σήματος αναγνώρισης σε κάθε μονάδα της αποστολής. Το πεδίο των δραστηριοτήτων ελέγχου των κρατών μελών πρέπει να διευρυνθεί ώστε να επιτρέπει τον έλεγχο ευπαθούς ξυλείας και φλοιού και ευπαθών φυτών που μετακινούνται από την Πορτογαλία προς το έδαφός τους.
(8)
Εν αναμονή της συνεδρίασης της μόνιμης φυτοϋγειονομικής επιτροπής, πρέπει να ληφθούν προσωρινά μέτρα προστασίας για την αναχαίτιση της εξάπλωσης του ΝΣΚ από την Πορτογαλία σε άλλα κράτη μέλη και τρίτες χώρες.
(9)
Τα μέτρα που προβλέπονται στην παρούσα απόφαση θα επανεξεταστούν από τη μόνιμη φυτοϋγειονομική επιτροπή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Πορτογαλία εξασφαλίζει ότι πληρούνται οι όροι του παραρτήματος, σχετικά με ευπαθή ξυλεία, φλοιό και φυτά που πρόκειται να μετακινηθούν από το έδαφός της προς άλλα κράτη μέλη ή τρίτες χώρες.
2. Τα κράτη μέλη προορισμού, εκτός της Πορτογαλίας, μπορούν να υποβάλλουν σε δοκιμές ανίχνευσης του Bursaphelenchus xylophilus (Steiner et Buhrer) Nickle et al. (νηματώδους σκώληκα των κωνοφόρων - ΝΣΚ) τις αποστολές ευπαθούς ξυλείας και φλοιού και ευπαθών φυτών που προέρχονται από την Πορτογαλία και μεταφέρονται στο έδαφός τους.
3. Η παρούσα απόφαση δεν θίγει την απόφαση 2006/133/ΕΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Ιουνίου 2008.

Labels: 18
16
1
6